《谒金门》
明代·邵圭洁

江草碧，又见一年寒食。风雨落花春可惜，卷帘人独立。

十里青山咫尺，两岸绿杨如织。酌酒赋诗俱未得，浪将光景掷。

作者简介：苏州府常熟人，字伯如，一字茂斋，号北虞。嘉靖二十八年举人，选德清教谕。旋卒。有文名，与瞿景谆等结社，为领袖。留心经济。倭乱，上邑令王铁筑城四策。铁从之，城赖以全。有《北虞集》。